पाएं अपने शहर की ताज़ा ख़बरें और फ्री ई-पेपरडाउनलोड करें
बांसवाड़ा। महामारी से जूझ रही जिंदगियों को इम्यूनिटी बूस्टिंग कर कोरोना की अगली लहर से बचाने के लिए वनविभाग नई पहल करेगा। घर-घर औषधि अभियान चलाकर जिले में विभाग 16 लाख से अधिक आयुर्वेद पौधे बांटेगा। इसकी शुरुआत आने वाले मानसून सत्र से होगी।
स्वस्थ तन-मन को ध्यान में रखकर नीम, गिलोय, तुलसी, कालमेघ के साथ अश्वगंधा जैसे पौधे यहां तीन लाख 66 हजार लोगों के घर-आंगन में लहलहाएंगे। जुलाई-अगस्त माह में प्रस्तावित इस कार्यक्रम को लेकर विभाग स्तर पर तैयारियां शुरू कर दी गई हैं।
सरकारी आदेश की पालना में एसीएफ अभिमन्यु सारण के निर्देशन में मदर बैड तैयार किया जा रहा है। इसके लिए उत्तम किस्म के बीज मंगाने की कार्ययोजना तैयार कर ली गई है। विभाग की सेंट्रल नर्सरी के अलावा भापौर व डायलाब हाइटेक नर्सरी, बागीदौरा, बांसला, सल्लोपाट, सज्जनगढ़, शक्करवाड़ा, कुशलगढ़ के रामगढ़, गढ़ी, नाहली, अरथूना, खोड़न तथा घाटोल तहसील के देलवाड़ा में संबंधित प्रजातियों की पौध तैयार की जाएगी।
ऐसी होगी टास्क फोर्स
विभाग की प्रमुख शासन सचिव श्रेया गुहा की ओर से जारी गाइडलाइन के हिसाब से अभियान की सफलता सुनिश्चित करने के लिए टास्क फोर्स गठित की जाएगी। इसका मुखिया जिले का कलक्टर बतौर अध्यक्ष शामिल होगा। वहीं सदस्य के तौर पर मुख्य कार्यकारी अधिकारी, सीएमएचओ, जिला शिक्षा अधिकारी, जिला आयुर्वेद अधिकारी के साथ रसद विभाग, टीएडी, पशुपालन, उद्योग विभाग के मुखिया शामिल रहेंगे। इसी तरह सभी विभागों के एक्सईएन, नगर परिषद आयुक्त, प्रदूषण नियंत्रण रीजनल ऑफिसर, स्काउट गाइड सीओ, मंडल के उपवन संरक्षक, कृषि अधिकारी को भी अभियान से जोड़ा गया है। कायदे के अनुसार टास्क फोर्स की प्रत्येक पखवाड़े में बैठक होगी, जब तक कि अभियान का अस्तित्व रहता है। टास्क फोर्स की जिम्मेदारी भी यथावत रहेगी। नोडल अधिकारी उप वन संरक्षक होंगे।
यह रहेगी जवाबदेही
आदेश के तहत अधिकारयों की यह फोर्स अभियान का क्रियान्वयन तय करेगी। पौधों का वितरण स्थल तय कर पौधों के परिवहन की व्यवस्था सुनिश्चित करेगी। अभियान से लोगों को जोड़ने के लिए प्रचार-प्रसार की व्यवस्था करेगी। योजना का नियमित प्रबोधन भी इनके हिस्से होगा। इधर, मामले को लेकर उप वन संरक्षक हरिकिशन सारस्वत ने बताया कि निर्धारित संख्या वाले परिवारों को अभियान से जोड़ा जाएगा। प्रति परिवार को सभी पौध देकर उनसे इनकी देखभाल की जिम्मेदारी दी जाएगी। इसके लिए विशेष कार्ययोजना तैयार कर जिम्मेदारी तय कर ली गई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn